kardosdrur/scandi-wiki huggingface dataset:
Kørup (Krogsbølle Sogn)

Kørup var en landsbyhovedgård fra middelalderen, der er nævnt første gang i 1410. Gården ligger i Krogsbølle Sogn, Skam Herred, Otterup Kommune. Hovedbygningen er opført i 1582 og parken er på 2 hektar.

Kørup Gods er på 253 hektar

Ejere af Kørup 

 (1410-1445) Predbjørn Olufsen Podebusk 
 (1445-1481) Claus Predbjørnsen Podebusk 
 (1481-1510) Valdemar Clausen Podebusk
 (1510-1530) Predbjørn Clausen Podebusk 
 (1530-1540) Claus Predbjørnsen Podebusk 
 (1540-1593) Mourids Clausen Podebusk
 (1593-1611) Magdalene Clausdatter Sehested gift Podebusk
 (1611-1616) Claus Mouridsen Podebusk 
 (1616-1620) Sophie Nielsdatter Ulfstand gift Podebusk
 (1620-1637) Mourids Clausen Podebusk 
 (1637-1657) Henrik Clausen Podebusk
 (1657-1659) Sidonia Maria von Einsiedel zu Brandstien gift Podebusk
 (1659-1716) Rudolph Abraham Henriksen lensbaron af Putbus
 (1716-1740) Malte Mouridsen lensbaron af Putbus 
 (1740-1745) Anshelm Wilhelm Carl Moritzen lensgreve af Putbus
 (1745-1781) Malte Friedrich Moritzen lensgreve af Putbus 
 (1781-1795) Joachim Godske Adamsen greve Moltke
 (1795-1810) Ulrik Wilhelm lensgreve de Rospstorff
 (1810-1813) Christian Alexander Ulriksen lensgreve von Petersdorff 
 (1813-1839) Gregers Christian Frederik Christiansen lensgreve von Petersdorff
 (1839-1846) Ulrik Wilhelm Gregersen lensgreve von Petersdorff
 (1846-1915) Christian Alexander Gregersen lensgreve von Petersdorff 
 (1915-1919) Paul Ludvig Gregersen lensgreve von Petersdorff
 (1919-1926) Theodor Sigismund lensgreve Wedel-Heinen 
 (1926-1929) Karen Middelboe gift lensgrevinde Wedel-Heinen
 (1929-1937) V. Jørgensen
 (1937-1940) P.C. Olsen
 (1940-1953) Ulu A/S v/a S.E. Ingemann
 (1953-1968) I.S. Jørgensen
 (1968-1985) J.C. Jørgensen (hovedbygningen)
 (1968-1985) N.V. Jørgensen (avlsgården)
 (1985-2005) Ole Hervit / Hanne Gabriel (hovedbygningen)
 (1985-1999) Frans Tange / Uffe Tange (avlsgården)
 (1999-) Frans Tange (avlsgården)
 (2005-) Thor Stadil (hovedbygningen)

Herregårde i Nordfyns Kommune
Herregårde i Odense Amt
Fredede slotte og herregårde i Danmark
Vallensved Kirke

Vallensved Kirke ligger i Vallensved Sogn, (Øster Flakkebjerg Herred (Sorø Amt)). Kirken består af et romansk skib med tårn og tre sengotiske tilbygninger – langhuskor, sydkapel og våbenhus ved nordsiden. Den romanske bygning er af kampesten, og murene er usædvanlig høje – over seks meter.

Eksterne kilder og henvisninger 
 Vallensved Kirke hos denstoredanske.dk
 Vallensved Kirke hos KortTilKirken.dk
 Vallensved Kirke hos danmarkskirker.natmus.dk (Danmarks Kirker, Nationalmuseet)

Kirker i Næstved Kommune
Kirker i Roskilde Stift
Kirker i Sorø Amt
Agernæsgård

Agernæsgård er dannet i 1787 af greve Joachim Godske Moltke som en avlsgård til Kørup og Egebjerggård. Gården ligger i Krogsbølle Sogn, Skam Herred, Otterup Kommune. 
Agernæsgård Gods er på 146,7 hektar

Ejere af Agernæsgård 
 (1787-1795) Joachim Godske Adamsen greve Moltke
 (1795-1810) Ulrik Wilhelm lensgreve de Roepstorff
 (1810-1813) Christian Alexander Ulriksen lensgreve von Petersdorff nr1
 (1813-1839) Gregers Christian Frederik Christiansen lensgreve von Petersdorff
 (1839-1846) Ulrik Wilhelm Gregersen lensgreve von Petersdorff
 (1846-1915) Christian Alexander Gregersen lensgreve von Petersdorff nr2
 (1915-1919) Paul Ludvig Gregersen lensgreve von Petersdorff
 (1919-1926) Theodor Sigismund lensgreve Wedel-Heinen
 (1926-1929) Karen Middelboe gift lensgrevinde Wedel-Heinen
 (1929-1931) V. Jørgensen
 (1931-1951) S.E. Ingemann
 (1951-1999) Søren Bøegh
 (1999-) Anders Bay Thomsen

Herregårde i Nordfyns Kommune
Herregårde i Odense Amt
Paracetamol

Paracetamol (handelsnavne: Panodil, Pamol og Pinex) er et meget udbredt smertestillende og febernedsættende håndkøbslægemiddel. Paracetamol anvendes hyppigt til behandling af hovedpine og andre svage smerter. Kombineret med opioider anvendes stoffet også mod stærke smerter, fx efter kirurgi eller hos kræftpatienter. Paracetamol klassificeres ikke som et NSAID, da det kun besidder ringe antiinflammatoriske egenskaber.

Egenskaber 
Paracetamol benyttes som et universelt middel mod smerter. Det virker let til moderat smertestillende og har ikke nogen betændelseshæmmende eller speciel antireumatisk effekt.

Kemisk er paracetamol et omdannelsesprodukt af fenacetin, men har mindre nyrebeskadigende effekt, ligesom det stort set ikke irriterer maveslimhinden som f.eks. acetylsalicylsyre. Paracetamol indtages mest på tabletform eller som stikpiller.

Bivirkninger 
Ved samtidig indtagelse af paracetamol og acetylsalicylsyre er der risiko for overbelastning af nyrerne. Såfremt indikation for yderligere smertestillelse foreligger, vil det normalt være procedure at kombinere paracetamol med ibuprofen eller et andet nonsteroidt antiinflammatorisk middel (NSAID).

Studier viser forøget risiko for kronisk nyresygdom ved et årelangt, højt forbrug af paracetamol. Der er påvist forhøjede levertal allerede ved 1-2 ugers brug af paracetamol i højeste daglige dosering.

Risiko for forgiftning 

Det er meget vigtigt, at man ikke indtager mere af lægemidlet end den anbefalede dosis, der for voksne er maksimalt 4g per døgn. Overskrides dosis, f.eks. i selvmordsøjemed, kan det medføre irreversible, smertefulde skader på bl.a. leveren på længere sigt, selv om den akutte forgiftning kan behandles. Enhver, der har indtaget mere end den maksimale dagsdosis skal derfor altid tilses af en læge. 

Advarselsmærkning på smertestillende piller har været et lovkrav siden 2004. Formålet med advarselsmærkningen er at nedbringe antallet af selvmordsforsøg med svage smertestillende lægemidler. Endvidere opfordrer Lægemiddelstyrelsen i Danmark til, at denne type medicin opbevares uden for børns rækkevidde.

Lægemidler med paracetamol på det danske marked 

I Danmark fås paracetamol som eneste indholdsstof i en række distributionsformer i håndkøb. Herudover fås præparatet i i andre doser på recept og i forskellige kombinationsmidler på recept.

I håndkøb fås paracetamol under handelsnavne som Pamol, Panodil, Paratabs og Pinex.
Produkterne sælges som tabletter, brusetabletter, mikstur (oral opløsning) og suppositorier (stikpiller).

På recept findes produktet ovennævnte i andre pakningsstørrelser end ovenstående, og tillige som Perfalgan infusionsvæske, samt i kombinationspræparater med kodein, eksempelvis Fortamol.

Kilder og referencer

Se også 
 Acetylsalicylsyre
 Kodein
 Morfin

Farmakologi
Lægemidler tilhørende nervesystemet
Politiske valg i Danmark

Politiske valg i Danmark giver information om valg og deres resultater Danmark. 

I Danmark vælges en lovgivende forsamling på nationalt niveau. Folketinget har 179 medlemmer som vælges til maksimalt en 4-årig periode. 135 af dem er valgt ved direkte proportionel repræsentation i 10 valgkredse (kredsmandater), mens de resterende 40 fordeles forholdsmæssigt i forhold til partiernes samlede stemmetal (tillægsmandater). Færøerne og Grønland vælger 2 medlemmer hver ved direkte valg.

Danmark har et flerpartisystem, hvor der er to eller tre politiske partier og ofte et mindre parti med valgmæssig succes, som får indflydelse.

Derudover er der hvert 4. år kommunal- og regionsrådsvalg. De finder sted den tredje tirsdag i november. Seneste var i 2021. Det næste er i 2025.

Og da Danmark er medlem af EU, er der også Europa-Parlamentsvalg hvert 5. år. Det seneste var i 2019. Det næste er i 2024.

Valgresultater 
Seneste folketingsvalg var i 2022. For tidligere valg se listen på Folketingsvalg.

Seneste kommunal- og regionsrådsvalg var i 2021. For tidligere valg se Kommunalvalg.

Seneste Europa-Parlamentsvalg var i 2019. For tidligere valg se Europa-Parlamentsvalg i Danmark.

Eksterne links 
 Lov om valg til Folketinget
 Lov om kommunale og regionale valg
Lenz' lov

Lenz’s lov kan anvendes til at bestemme retningen af den inducerede elektromotoriske kraft og strømmen som resulterer fra elektromagnetisk induktion. Loven giver en fysisk fortolkning af minusfortegnet i Faradays induktionslov, hvilket indikerer at den inducerede elektromotoriske kraft og magnetfluxændringen har modsatte fortegn. Heinrich Lenz formulerede loven i 1834.

Forklaringer af Lenz' lov 

Når antallet af magnetfeltlinjer vokser i en elektrisk spole, dannes der en induktionsstrøm, der forsøger at modvirke de nytilkommende feltlinjer ved at danne feltlinjer, der går den modsatte retning.

Når antallet af feltlinjer så falder f.eks. når magneten trækkes ud, søger spolen at erstatte de feltlinjer der mistes, derfor dannes en induktionsstrøm med feltlinjer i samme retning som de oprindelige.

I korte træk siger Lenz's lov at Naturen vil modvirke en ændring af flux.

Så længe der er energi lagret i magnetfeltet vil der induceres  spænding der induceres i en kreds, er større når kredsen brydes end når den sluttes.

Elektrodynamik
Skoleskib

Et skoleskib er en institution, hvor et skib benyttes til uddannelse af unge mennesker.

Der har været flere danske skoleskibe gennem historien (denne liste er bestemt ikke komplet):

 Skoleskibet Danmark
 Skoleskibet Fulton
 Skoleskibet Georg Stage
 Skoleskibet Gorch Fock 
 Skoleskibet København
 Lilla Dan
 Thyra og Svanen – søværnets kadetskibe 
 LOA – øvelsesskib
 Jens Krogh – øvelsesskib
 Skonnerten Jylland - skoleskib
 Skibladner – øvelsesskib
Marilyn Anne
Et øvelsesskib er et sejlførende skib med en lidt blidere form for skoling end den, der kendes fra skoleskibene. Der er således ikke tale om egentlig undervisning, men i højere grad et redskab til at lære unge (typisk fra 15 til 25 år) at arbejde sammen og til at vise den enkeltes direkte afhængighed af og ansvar i forhold til andre. Øvelsesskibene opererer inden for det internationale begreb sail training, som der ikke findes nogen dækkende dansk oversættelse af.
Individualisering

Individualisering betyder, at det enkelte individ er blevet tillagt en øget samfundsmæssig betydning – individet er kommet i centrum hvilket eksempelvis ses af forestillingen om menneskerettigheder. Men i senmoderniteten bruges begrebet oftest i forhold til den måde, hvor individet står alene med ansvaret for sig selv, sine handlinger, og hvad de fører med sig.

Ungdomsforskeren Noemi Katznelson skriver således i bogen "Ungdomsliv – mellem individualisering og standardisering" på side 39: 
"For de unge indebærer individualiseringen på den ene side en oplevelse af, at der samfundsmæssigt gives næsten grænseløse muligheder for at forme sin egen tilværelse og identitet gennem en lang række individuelle valg af fx uddannelse, arbejde, livsstil, forbrug og meget mere – og på den anden side den uomgængelighed eller ufrihed, der ligger i ikke at kunne fravælge eller frigøre sig fra alle disse muligheder og valg, samt at disse valg, når alt kommer til alt, for en del unge er begrænsede af deres situation, formåen, evner økonomi osv."

Individualisering betyder videre også, at familien i mange sammenhænge må tilpasse sig til den enkelte person. I familien bliver der koordineret og indgået kompromiser, for at en hverdag fungerer for alle, eftersom der skal være plads til individuel udfoldelse. Fra et individualistisk synspunkt bliver fællesskabet i familien en ramme for at kunne realisere sig selv. 

Jævnfør Zygmunt Bauman er "individualiseringen" det moderne samfunds varemærke, og "individualiseringen" må udføres på ny hver eneste dag. Dermed også forstået således, at det moderne samfund eksisterer i kraft af sin uophørlige individualiseringsaktivitet og den innovation som individualiseringen skaber. 

Ulrick Beck definerer individualisering som 
 løsrivelse fra de historisk givne samfundsmæssige sammenhænge og bindinger, dvs fra de traditionelle former for herredømme og eksistenssikring; 
 tab af den traditionelle vished som eksempelvis sociale normer; 
 en ny form for social integration hvor individet er "fastsat" på arbejdsmarkedet for at kunne skabe sin identitet samt sikre sin overlevelse (eksistenssikring).

Noter 

Familie
Quimper

Quimper er en fransk by som ligger i Bretagne. Det er hovedbyen i Finistère. Der er ca. 60.000 indbyggere i Quimper.

Henvisninger 

 
Byer i Finistère
Tour de France-byer
Rennes

Rennes er Bretagnes hovedby.

Det er Frankrigs ellevtestørste by med omkring 212.000 indbyggere.

Den ligger i departementet Ille-et-Vilaine ved floderne la Vilaine og la Rance.

Uddannelse 
 CentraleSupélec
 École pour l'informatique et les nouvelles technologies
 École pour l'informatique et les techniques avancées
 École supérieure d'électricité
 Rennes School of Business
 Paris School of Business

Eksterne henvisninger 

 
Byer i Frankrig med over 100.000 indbyggere
Byer i Ille-et-Vilaine
Tour de France-byer
Frankrigs præfekturer
Maiar (Tolkien)

Maiar (ental maia) er i J.R.R. Tolkiens univers en kategori af overnaturlige væsener, der bebor verden Eä. Ganske som valarne opstod de forud for verdens skabelse som ainur, børn af højguden Erus tanke, men maiarne har lavere rang og er underordnet valarne.

Nogle af maiarne tog skikkelse som mennesker, nemlig de fem store troldmænd eller istari: Saruman, Gandalf, Radagast, Alatar og Pallando.

Andre kendte maiar er mørkets fyrste Sauron og balrogerne, en serie dæmoniske ild-væsener under ledelse af valaen Melkor. I Silmarillion nævnes adskilligt flere, bl.a. Uinen og Ossë.

Ringenes Herre
Ainur (Tolkien)

Ainur (af quenya de hellige, ental ainu) er i Tolkiens mytologi en kategori af overnaturlige væsener skabt af højguden Eru som "hans tankes børn" forud for verdens skabelse.

Ifølge mytologien opførte Eru med ainuerne en himmelsk koncert, hvoraf Eru efterfølgende skabte verden Ea. Visse af ainuerne var så betagede af den nye verden, som de med deres sang havde skabt, at de ønskede at stige ned og bebo den, hvilket de fik lov til på den betingelse, at de skulle blive der, så længe den bestod. De ainur, der steg ned, blev således »Ardas magter«, herskere over den naturlige verden, som de fungerer som guder for. De femten mægtigste af disse nedstegne ainur kaldes valar, og de øvrige maiar.

Ringenes Herre
Kriminalfilm

En kriminalfilm eller krimi er en film, hvis handling i lighed med en kriminalroman udspiller sig omkring udførelsen af en forbrydelse og/eller opklaringen af denne.

I lighed med de litterære krimier kan det også være forskelligt, om der er lagt vægt på opklaringen af forbrydelsen eller forbrydelsen selv og hvordan den begås og hvorfor.

Den præklassike krimi har navne som Balzac, Dickens, Collins og Conan Doyle og er når den er bedst såvel samfundskritisk som skildrer af 1800 tallets erotiske spændinger.

Den klassiske engelske krimi, den såkaldte whodunit, handler om opklaringen af mordet og spændingen består i, hvem morderen er. Den forekommer så også på film, ofte i form af filmatiseringer af de klassiske whodunits af Agatha Christie eller Dorothy Sayers- man kan fra TV genkende formen fra Inspektør Morse-serien. Men den er ikke så meget brugt på film, for erfaringen har vist, at den ikke har samme slagkraft i dette medium. Filmatiseringerne af de førnævnte klassikere har da også for skik at kombinere krimi-historien med komedie.

En anden type krimi centrerer så mere om, hvordan mordet er begået og hvordan det bliver opklaret, det kendes især af mange fra tv-serien Columbo. Vi ved fra starten hvem morderen er, men spændingen består i, hvordan det opklares. Den er mere almindelig på film. Både i den forrige og denne kategori kan vi finde politifilm, der skildrer politiets arbejde med forbrydelse.

Den tredje type krimi er også mere almindelig på film. Det er slet og ret historien om en forbrydelse og hvorfor den begås, en handling der er nært beslægtet med Fjodor Dostojevskijs klassiske roman Forbrydelse og straf om en student, der i økonomisk nød begår et mord på en gammel pantelånerske. Denne form inkluderer også filmene om den organiserede kriminalitet kaldet gangsterfilm. Det er også her vi finder den såkaldte film noir. Film om forbrydelse som spionage, forræderi, dobbeltspil etc. kaldes agentfilm og spionfilm.

Filmgenrer
Patientklagenævn

Et patientklagenævn er en offentlig instans, hvor patienter kan klage over den behandling, de har modtaget (eller evt. ikke har modtaget) i forbindelse med sygdom.

Psykiatrisk patientklagenævn 
Ved hvert statsforvaltning findes et psykiatrisk patientklagenævn bestående af statsamtmanden som formand samt to medlemmer. Medlemmerne beskikkes af justitsministeren efter råd fra henholdsvis lægeforeningen og SIND. 

Patientklagenævnet behandler klager inden for psykiatrien vedrørende tvangsindlæggelse, tvangstilbageholdelse, fysisk magtanvendelse (herunder bæltefiksering) samt tvangsbehandling.

Patientklagenævnets afgørelser kan påklages til domstolene og til Sundhedsvæsenets Patientklagenævn.

Eksterne henvisninger 
 Det psykiatriske patientklagenævn, beretninger osv.: http://statsforvaltning.dk/site.aspx?p=4903

Jura
Sundhed i Danmark
Laurence Olivier

Laurence Kerr Olivier (født 22. maj 1907, død 11. juli 1989) var en engelsk oscar-belønnet skuespiller, instruktør og producer.
Mange teater- og filmkritikere anså ham for at være den største skuespiller i den 20. århundrede , og han var Englands førende Shakespeare-skuespiller og -instruktør. Han fik sit Hollywood-gennembrud som den mørke, romantiske helt i Stormfulde højder (1939) og Rebecca (1940). Han var en meget produktiv perfektionist, der i løbet af sin karriere spillede mange forskelligartede roller både på teatret og på film, fra Shakespeares Othello (1966) til nazistisk tandlæge i Marathonmanden (Marathon Man, 1976). Han medvirkede i næsten 60 film, og på teatret nåede han at spille mere end 120 roller, heriblandt Shakespeares Macbeth, Romeo, Hamlet, Othello og Tjekhovs Onkel Vanja. Han var gift med skuespilleren Vivien Leigh fra 1940 til 1960.

Noter

Eksterne henvisninger 
 

 
 Laurence Olivier.com 

Skuespillere fra England
Filminstruktører fra Storbritannien
Filmproducere fra England
Briter i 1900-tallet
Oscar for bedste mandlige hovedrolle
Hollywood Walk of Fame
Modtagere af Sonningprisen
Ærescesar
Patientrådgiver

En patientrådgiver har til opgave at rådgive patienter om deres muligheder og rettigheder i forbindelse med behandling af sygdomme.

Patientrådgivere i psykiatrien

Der skal beskikkes en patientrådgiver for enhver, der tvangsindlægges, tvangstilbageholdes eller undergives tvangsbehandling.

Der skal endvidere efter anmodning fra patienten beskikkes en patientrådgiver i forbindelse med anvendelse af fysisk magt eller iværksættelse af tvangsfiksering.

Patientrådgiveren skal vejlede og rådgive patienten med hensyn til alle forhold i forbindelse med
indlæggelse, ophold og behandling på psykiatrisk afdeling. Patientrådgiveren skal endvidere bistå patienten
med iværksættelse og gennemførelse af eventuelle klager. Patientrådgiveren skal så vidt muligt være til
stede ved klagens behandling i patientklagenævnet.

Stillingsbetegnelser inden for sundhed
Sundhed i Danmark
Boye

Boye er et dansk drengenavn, der stammer fra frisisk og tidligere fra oldsaksisk Boio. Navnet betyder "boende" og svarer til Bo, der stammer fra oldnordisk. 

Andre former, der anvendes på dansk, er: Bøje, Boje og Boie. I Danmark er der under tusinde, der har et af disse navne. Boye og de øvrige former forekommer endvidere som mellem- eller efternavne i Danmark.

Kendte personer med navnet
Morten Boje Hviid, dansk socialdemokratisk spindoktor.
Bøje Taagaard Nielsen, dansk storentreprenør.
Boje Lundgaard, dansk arkitekt og professor.
Bo Boje Skovhus, dansk operasanger.
Boje Estermann, dansk designer og indretningsarkitekt

Kendte personer med navnet som efternavn
Adolph Engelbert Boye, forfatter.
Anker Boye, nuværende borgmester i Odense.
Caspar Johannes Boye, præst og digter.
Engelbreth Boye, skolemand.
Ib Boye, dansk journalist.
Jan Boye, læge og fhv. borgmester i Odense.
Johannes Boye, dansk filosof.
Torben Boye, fhv. dansk fodboldspiller.
Vilhelm Boye, arkæolog.

Navnet anvendt i fiktionen
En reklamekampagne for rederiet Scandlines havde som hovedpersoner to måger ved navn Kaj og Bøje.

Se også
Bøje er også betegnelsen for et sømærke.

Drengenavne
Bøje

Bøje har flere betydninger:

 Bøje (sømærke) – en betegnelse for et sømærke
 Boye – et drengenavn
Tobias Rocatis

Tobias Rocatis (født 17. april 1989) er en dansk fodboldspiller, der spiller i 2. divisionsklubben Odder IGF .

Han startede med at spille fodbold i moderklubben Højslev IF, han kom til Viborg FF i 2002.

Som ungdomsspiller spillede han i Viborg FF. Han har været på Viborg FF's førstehold i Superligaen i forbindelse med holdets kampe i Viasat Cup.

Eksterne henvisninger 
 Tobias Rocatis profil Brabrand IF.
 Tobias Rocatis Transfermarkt.dk

Fodboldspillere fra Danmark
Fodboldspillere fra Brabrand IF
Serie

En serie er en række elementer, som gentages, og som er ens eller har væsentlige kendetegn til fælles. En serie kan f.eks. vedrøre handlinger, som gentages, præstationer i sport (sejrsserie) eller produkter, som produceres i forskellige varianter. 

Serie kan hentyde til flere artikler:
 Tv-serie – et program på tv, der er opdelt i flere episoder.
 Filmserie – en række af relaterede film. 
 Bogserie – en række bøger i samme genre og udgivet med fælles kendetegn
 Serie (biologi) – en systematisk gruppe inden for taksonomien.
 Tidsserie (økonomi) – anvendes f.eks. på data-tidsserier inden for matematisk økonomi: Kointegration
 Serie (sport)
 Serialisme - en musisk kompositionsteknik
Egon (drengenavn)

Egon er et dansk drengenavn af tysk oprindelse, som menes at betyde "sværdets æg". Ifølge Danmarks Statistik var der i 2011 5.867 personer i Danmark med navnet. Dets popularitet er meget faldende i disse år, idet der var 8.437 med navnet i 2001.

Kendte personer med navnet 
Egon Jensen, dansk politiker og minister.
Egon Krenz, tysk tidligere politiker, DDRs sidste leder.
Egon Mathiesen, dansk forfatter og billedkunstner.
Egon Schiele, østrigsk kunstmaler.
Egon Weidekamp, dansk politiker og overborgmester i København.

Navnet anvendt i fiktion 
Egon Olsen er den figur, der lægger navn til den danske filmserie om Olsenbanden. Figuren spilles af Ove Sprogøe.
Egon Hansen er en figur fra den danske tv-serie Huset på Christianshavn. Figuren spilles af Willy Rathnov.
Cykelmyggen Egon er en børnebog af Flemming Quist Møller.

Noter 

Drengenavne
Sønderog

Sønderog (tysk: Süderoog, nordfrisisk: Saruug) er en ca. 62 ha stor nordfrisisk hallig sydvest for naboøen Pelvorm i Sydslesvig. Sønderog er en del af Pelvorm kommune. Halligen er et fuglebeskyttelsesområde og samtidig del af Nationalpark Slesvig-Holstensk Vadehav. På øen holdes både køer, får og gæs. Den eneste fastboende familie på øens eneste værft driver økologisk landbrug. Vest for halligen ligger sandbanken Sønderogsand.

Før stormfloden den 2. store manddrukning i 1634 var der tre huse på Sønderog, hvoraf et var beboet af strandfogeden, som også havde tilsynet med et et vippefyr, men som blev ødelagt under stormfloden i 1634. Denne stormflod ødelagde to huse og ti mennesker druknede. Under stormfloden i den 3. februar 1825 blev det sidste tilbageblevende hus ødelagt. Det blev genopbygget og igen benyttet som strandfogdens bolig.

På halligen fødtes i 1898 Hermann Newton Paulsen ( d. 1951), som efter at have deltaget i 1. verdenskrig, blev overbevist pacifist. Fra 1927 til 1966 er der gennemført mange ungdomslejre for op til 300 unge på Sønderog, som Hermann Paulsen og hans svenskfødte hustru Gunvor kaldte Fredens ø. Familien Paulsen solgte 1971 halligen til Slesvig-Holsten og 1974 blev ungdomslejren nedlagt.

Siden 1992 har halligen været beboet af ægteparret Gudrun og Hermann Matthiesen, som forpagtede halligen af landet Slesvig-Holsten. De driver et økologisk landbrug og er begge beskæftiget med kystsikring og vedligeholdelsen af Sønderog.

Hermann Matthiesens båd sørger for den nødvendige forbindelse til fastlandet og to gange om ugen går vadehavspostbudet Knud Knudsen ved ebbe den 90 minnutter lange vandretur fra Pelvorm til Sønderog. Om sommeren guider erfarne vadehavsførere gæster til hallligen.

Sønderogs saltenge er et vigtigt område for havfugle som almindelig ryle og islandsk ryle. Om foråret ankommer et stort antal af knortegæs.

Adgang til hallig Sønderog er kun mulig med guide fra Pelvorm.

Billeder

Eksterne henvisninger 
 Hallig Süderoog
 www.halligfreunde 

Øer i Tyskland
Nordfrisland
Nordfrisiske Øer